Giambattista Bodoni
Giambattista Bodoni var en italiensk bogtrykker og stempelskærer, der havde sit virke i Parma fra 1768 til sin død i 1813 og blev sin tids berømteste bogtrykker.
Bodoni tegnede, skar og støbte den trykskrift, der bærer hans navn (Bodoni Antikva), og som, sammen med den samtidige franske Firmin Didots lignende skrift, blev stildannende for skriftbetegnelsen nyantikva. Han var i sin ungdom dybt inspireret af John Baskervilles antikva og var engang på vej til England for at besøge og lære af Baskerville, men måtte opgive undervejs på grund af sygdom.
Giambattista Bodoni blev Europas mest eksklusive bogtrykker med kunder hovedsageligt i samfundets fornemmeste kredse. De bøger, han trykte og solgte fra sit eget forlag, var hovedsageligt bestillingsarbejder, både fra italienske, franske og engelske kunder. Hans omhu med den typografiske tilrettelægning af bøger var legendarisk. Han kunne efter samtidiges beretning bruge en hel dag blot på at finjustere afstanden mellem bogstaverne på et titelblad. Det smukke resultat udeblev ikke.
Bøgerne fra hans sidste leveår repræsenterer en ny og højere standard for typografisk perfektionisme og trykketeknisk kvalitet, end Europa hidtil havde oplevet.